SKRIFTLIG FORESPØRGSEL E-0055/02

af Michl Ebner (PPE-DE) til Kommissionen

(24. januar 2002)

Om: Minimumsalder for arbejdsløshedsunderstøttelse og gradvis nedsættelse af arbejdsløshedsdagpenge

Mens staten på den ene side ikke fuldt ud kan efterkomme retten til arbejde, tillægges der på den anden side pligten til arbejde med henblik på realiseringen af det fælles vel ikke altid tilsvarende betydning.

Således nedsættes i en del EU-lande arbejdsløshedsunderstøttelsen gradvis, hvis den arbejdsløse ikke accepterer et tilsvarende job. Desuden udbetales arbejdsløshedsdagpenge først fra en bestemt alder (for det meste 25 år).

Kan Kommissionen oplyse, om det overvejes at foretage en harmonisering i dette spørgsmål, og om den anser en sådan overvejelse for nødvendig, eller om den agter at indlede en tilsvarende politik?

Kan Kommissionen oplyse, hvordan den fælles fremtidige arbejdsløshedspolitik ser ud, og hvilke fælles foranstaltninger der træffes?

Svar afgivet på Kommissionens vegne af Anna Diamantopoulou

(1. marts 2002)

Retningslinjerne for beskæftigelse(1) omfatter politiske retningslinjer for alle medlemsstaterne inden for rammerne af den europæiske beskæftigelsesstrategi, som blev gennemført med Luxembourg-processen. Medlemsstaterne opfordres til at tage hensyn til disse retningslinjer, når de udarbejder deres nationale beskæftigelsespolitikker. Denne ramme omfatter retningslinjer for en reform af skattesystemerne og de sociale ordninger, for at disse kan virke mere beskæftigelsesfremmende ved at give incitament til, at det kan betale sig at arbejde. Ved gennemførelsen af en reform af skattesystemerne og de sociale ordninger bør der lægges særlig vægt på incitamenter til, at arbejdsløse eller ikke-erhvervsaktive tilskyndes til at søge og tage arbejde. Endvidere blev det på Det Europæiske Råds møde i Lissabon (23. og 24. marts 2000) understreget, at det var nødvendigt at forbedre de sociale ordninger og skattesystemers virkning på beskæftigelse og uddannelse, mens man i den seneste rapport om arbejdsmarkedsdeltagelse og aldring(2), som Det Europæiske Råd i Stockholm (23. og 24. marts 2001) havde anmodet om, opfordrer til at lægge særlig vægt på at mindske omfanget af hindringer i skattesystemer og sociale ordninger, for at mænd og kvinder tager et arbejde.

I retningslinjerne er der også bestemmelser om gennemførelse af forebyggende foranstaltninger til bekæmpelse af ungdoms- og langtidsarbejdsløshed. Hovedvægten lægges på en genintegrering af langtidsarbejdsløse på grundlag af et tiltag med en individualiseret service. Dette sker først og fremmest gennem de offentlige arbejdsanvisninger i forbindelse med forskellige former for støtte, såsom individuelle interviews, en diagnose af den enkelte persons problemer og behov, støtte i jobsøgningen (herunder rådgivning og vejledning), jobplacering (med støtte eller ej) og bedre adgang til uddannelse.

Inden for disse rammer ligger ansvaret for de specifikke foranstaltninger til gennemførelse af de relevante retningslinjer udelukkende hos de enkelte medlemsstater. Bestemmelser vedrørende en mindstealder for arbejdsløshedsunderstøttelse og graduerede nedskæringer i beløbet er et spørgsmål for den nationale arbejdsmarkedspolitik, og Kommissionen agter ikke at harmonisere sådanne bestemmelser. Der er sket visse fremskridt i reformeringen af skattesystemerne og de sociale ordninger, selv om kun få medlemsstater hidtil har gennemført sammenhængende reformer. På den anden side er der sket markante fremskridt, når det gælder fremme af forebyggende og aktive arbejdsmarkedsforanstaltninger til bekæmpelse af arbejdsløshed og til fremme af arbejdsmarkedsintegreringen.

(1) Rådets beslutning om retningslinjer for medlemsstaternes beskæftigelsespolitik for året 2002/23-01-2002. Årlig udgave siden 1998.

(2) Rapport om Forøgelse af arbejdsmarkedsdeltagelsen og fremme af aktiv aldring, KOM(2002) 9 endelig udg.